ข้อบังคับเจ้าพนักงานจราจรในเขตกรุงเทพมหานคร ว่าด้วย การห้ามหยุดหรือจอดตลอดเวลา และกำหนดระเบียบการใช้ทางหรือช่องเดินรถ สำหรับรถจักรยานสองล้อบริเวณรอบเกาะรัตนโกสินทร์ (ฉบับที่ 2) พ.ศ. 2557
ข้อบังคับเจ้าพนักงานจราจรในเขตกรุงเทพมหานคร
ข้อบังคับเจ้าพนักงานจราจรในเขตกรุงเทพมหานคร
ว่าด้วย
การห้ามหยุดหรือจอดตลอดเวลา และกำหนดระเบียบการใช้ทางหรือช่องเดินรถ
สำหรับรถจักรยานสองล้อบริเวณรอบเกาะรัตนโกสินทร์
(ฉบับที่ ๒)
พ.ศ. ๒๕๕๗
 

ตามที่คณะรัฐบาลได้มีนโยบายสนับสนุนให้ประชาชนใช้รถจักรยานสำหรับการเดินทางในชีวิตประจำวัน
การออกกำลังกาย และเป็นการส่งเสริมการท่องเที่ยว
โดยจัดให้มีเส้นทางรถจักรยานที่ปลอดภัยให้แก่ผู้ขับขี่มากขึ้น
ตามกลยุทธ์ในการลดปัญหาการจราจรและการใช้พลังงานโดยส่งเสริมการใช้รถจักรยาน
และได้มีการออกข้อบังคับเจ้าพนักงานจราจรในเขตกรุงเทพมหานคร
ว่าด้วยการห้ามหยุดหรือจอดตลอดเวลา และกำหนดระเบียบการใช้ทางหรือช่องเดินรถ
สำหรับรถจักรยานสองล้อบริเวณรอบเกาะรัตนโกสินทร์ พ.ศ. ๒๕๕๗ ลงวันที่ ๒๐ พฤศจิกายน
พ.ศ. ๒๕๕๗ ไว้แล้วนั้น เนื่องจากเส้นทางดังกล่าวยังไม่ครอบคลุมบริเวณรอบเกาะรัตนโกสินทร์
ฉะนั้นเพื่อเป็นการปลอดภัยและสะดวกในการจราจรแก่ประชาชนผู้ใช้รถใช้ถนน
จึงจำเป็นต้องออกข้อบังคับเจ้าพนักงานจราจรเพิ่มเติมในถนนบริเวณรอบเกาะรัตนโกสินทร์

ฉะนั้น อาศัยอำนาจตามความในมาตรา ๑๓๙ (๒) (๔) และ (๑๐)
แห่งพระราชบัญญัติจราจรทางบก พ.ศ. ๒๕๒๒ และตามคำสั่งกระทรวงมหาดไทย ที่ ๕๒๙/๒๕๕๕
ลงวันที่ ๗ กันยายน พ.ศ. ๒๕๕๕ แต่งตั้งผู้บัญชาการตำรวจนครบาล
เป็นเจ้าพนักงานจราจรในเขตกรุงเทพมหานคร จึงได้ออกข้อบังคับไว้ ดังนี้

ข้อ ๑ ข้อบังคับนี้เรียกว่า ข้อบังคับเจ้าพนักงานจราจรในเขตกรุงเทพมหานคร
ว่าด้วยการห้ามหยุดหรือจอดตลอดเวลา และกำหนดระเบียบการใช้ทางหรือช่องเดินรถ
สำหรับรถจักรยานสองล้อบริเวณรอบเกาะรัตนโกสินทร์ (ฉบับที่ ๒) พ.ศ. ๒๕๕๗

ข้อ ๒[๑] ข้อบังคับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกข้อความในข้อ
๓ (๑๑) ถนนตะนาว ฝั่งด้านทิศตะวันออก ตั้งแต่ถนนบวรนิเวศ ถึงตรอกสาเกตัดตะนาว
และให้ใช้ข้อความ ดังต่อไปนี้
ข้อ ๓ (๑๑) ถนนตะนาว ฝั่งด้านทิศตะวันออก ตั้งแต่ถนนบวรนิเวศ
ถึงแยกสี่กั๊กเสาชิงช้า

ข้อ ๔ ให้ยกเลิกข้อความในข้อ ๔ (๑๑) ถนนตะนาว
ฝั่งด้านทิศตะวันออก ตั้งแต่ถนนบวรนิเวศ ถึงตรอกสาเกตัดตะนาว และให้ใช้ข้อความ
ดังต่อไปนี้
ข้อ ๔ (๑๑) ถนนตะนาว ฝั่งด้านทิศตะวันออก ตั้งแต่ถนนบวรนิเวศ
ถึงแยกสี่กั๊กเสาชิงช้า

ข้อ ๕ ห้ามหยุดหรือจอดรถทุกชนิดตลอดเวลา
ในถนนบำรุงเมือง ตั้งแต่แยกสี่กั๊กเสาชิงช้า ถึงแยกสะพานข้างโรงสี

ข้อ ๖ กำหนดให้ระยะหนึ่งเมตรยี่สิบเซนติเมตร จากขอบทางหรือไหล่ทางทางเข้ามาในช่องทางเดินรถเป็นทางที่จัดไว้สำหรับรถจักรยานสองล้อ
และให้รถจักรยานสองล้อเดินได้ทางเดียว
ในถนนบำรุงเมืองตั้งแต่แยกสี่กั๊กเสาชิงช้าถึงแยกสะพานข้างโรงสี

ข้อ ๗ นับตั้งแต่วัน
เวลา ที่ข้อบังคับนี้ใช้บังคับให้ยกเลิกระเบียบ คำสั่ง หรือข้อบังคับใดที่ขัดหรือแย้งกับข้อบังคับนี้


ประกาศ
ณ วันที่ ๒๕ ธันวาคม พ.ศ. ๒๕๕๗
พลตำรวจตรี
อดุลย์ ณรงค์ศักดิ์
รองผู้บัญชาการตำรวจนครบาล
ปฏิบัติราชการแทน
ผู้บัญชาการตำรวจนครบาล
เจ้าพนักงานจราจรในเขตกรุงเทพมหานคร













ปริยานุช/ผู้จัดทำ
๒๖ มกราคม ๒๕๕๘

ปริญสินีย์/ผู้ตรวจ
๒๖ มกราคม ๒๕๕๘



[๑] ราชกิจจานุเบกษา
เล่ม ๑๓๒/ตอนพิเศษ ๑๗ ง/หน้า ๔๗/๒๐ มกราคม ๒๕๕๘